b'\n_START_ARTICLE_\nKatedrala Notre-Dame u Reimsu\n_START_SECTION_\nIzgradnja i oblik\n_START_PARAGRAPH_\nKatedrala se po\xc4\x8dela graditi 1211. godine, pa iako nije bila dovr\xc5\xa1ena prije 1481., stilski je izvanredno jedinstvena. Crkva ima kri\xc5\xbeni tlocrt i da bi se osigurao prostor za krunidbene sve\xc4\x8danosti koje su se na tom mjestu odr\xc5\xbeavale od 496. godine, pro\xc5\xa1ireni su glavni brod, pobo\xc4\x8dni brodovi i isto\xc4\x8dni dio da obuhvate transepte. Osje\xc4\x87a se tendencija kratko\xc4\x87e, \xc5\xa1irine, simetrije i kompaktnosti. Transepti se neznatno isti\xc4\x8du, a glavni brod ima dvostruke pobo\xc4\x8dne brodove. Deambulatorij (pobo\xc4\x8dni brod koji okru\xc5\xbeuje oltar) i kapele se radijalno \xc5\xa1ire tvore\xc4\x87i na isto\xc4\x8dnom dijelu tipi\xc4\x8dnu francusku zaobljenu apsidu._NEWLINE_Sve\xc4\x8dana, suzdr\xc5\xbeano ukra\xc5\xa1ena unutra\xc5\xa1njost sugerira bezgrani\xc4\x8dnu visinu i prostran glavni brod. Red snopastih (sve\xc5\xbenjastih) stubova poredanih du\xc5\xbe glavnog broda dugog 140 metara privla\xc4\x8di pogled na kri\xc5\xbene svodove visoke 38 metara. Reimski graditelji upotrijebili su klasi\xc4\x8dni raspored arkada, triforija i visoko postavljenih prozora, ali umjesto jednostavnih prozora sa \xc5\xa1iljastim lukovima kao u katedrali u Chartresu primijenili su dvostruke \xc5\xa1iljaste lukove i na razini pobo\xc4\x8dnih brodova i visoko na razini glavnog broda._NEWLINE_Rozeta s vitrajima iznad vrata zapadnog pro\xc4\x8delja zamjenjuju tradicionalni zabat "razgra\xc4\x91uju\xc4\x87i" zid obojenim svjetlom. Vje\xc5\xa1tina ugradnje vitraja u tanke kamene okvire (mullions) do\xc5\xbeivjela je savr\xc5\xa1enstvo upravo u Reimsu._NEWLINE_Katedrala u Reimsu glasovita je po svom slo\xc5\xbeenom sustavu elegantnih potpornja koji podupiru i rese kipovima ukra\xc5\xa1eni eksterijer. Na zapadne tornjeve visoke 82 metra nikada nisu dodane krovne kape. \xc4\x8cvrsta konstrukcija ove katedrale svjedo\xc4\x8di o vje\xc5\xa1tini visokogoti\xc4\x8dkih majstora zidara (masona); za Prvog svjetskog rata izdr\xc5\xbeala je bombardiranje od oko 3,000 granata._NEWLINE_Na zapadnim portalima katedrale nalazi se gotovo 500 isklesanih likova od kojih su neki ve\xc4\x87i od prirodne veli\xc4\x8dine. Najprije su klesani u tradicionalnom strogom stilu izdu\xc5\xbeenih figura (danas vidljiv na skulpturama desnog portala), a kasnije (osobito u rekonstrukciji nakon po\xc5\xbeara u 14. stolje\xc4\x87u) u stilu tzv. reimske skulpture s klasi\xc4\x8dnim pozama i \xc5\xbeivotnijim pokretima (danas vidljiv na skulpturama lijevog portala).'